Skolen i Ka'ir

Ka'ir vitenskapelige akademi og bibliotek, eller bare "skolen i Ka'ir", er byens absolutt mest kjente attraksjon. Hit valfarter interesserte fra hele den sørlige og østlige delen av kontinentet, for å fordype seg i skolens enormt rikholdige bibliotek.

Skolen i seg selv er eldgammel, og kan trekke sine linjer tilbake til tiden rundt de fem magikerhusene. Skolen ble grunnlagt for å ivareta utdanning og opplæring av magikere, og for å katalogisere og bevare kunnskap om magiens verden. Den hadde et særlig fokus på det å binde magi til normale gjenstander, og skolens samling av slike objekter er fremdeles svært imponerende.

Magikeren Asveran, som også ble den første rektoren der, grunnla skolen. Dette ble gjort for å motvirke den såkalte Valandirbevegelsen, som stod for at kun alver burde få anledning til å utvikle seg innen magi. Asveran mente dette var et privilegium som burde gis på grunnlag av talent, ikke ætt, og startet sammen med en del meningsfeller opp skolen.

I dag utdanner skolen i svært liten grad magikere, men fokuserer på geografi, zoologi, botanikk, teologi, historie og liknende fag. Enkelte av skolens professorer har bakgrunn som magikere, og særlig talentfulle studenter kan få elementær opplæring i grunnleggende magi, men dette er altså ikke skolens primære arbeidsfelt.